આ અંગે વધુમાં મળતી વિગત મુજબ આણંદ જિલ્લાના પેટલાદ શહેરમાં તાલુકાના પાટીદારો દ્વારા અનામતના પ્રશ્ને રેલી અને મામલતદારને આવેદનપત્ર આપવાનો કાર્યક્રમ યોજવામાં આવ્યો હતો. સવારના સુમારે તાલુકાના અંદાજિત ૩૦૦૦ જેટલા પાટીદારો પેટલાદ શહેરની કોલેજ ચોકડી ખાતે આવેલા પાલિકાના સ્ટેડિયમમાં એકત્રિત થયા હતા અને ત્યાં આગેવાનો દ્વારા ભાષણો શરૃ કરાયા હતા. પાટીદાર સમાજની વિશાળ જનમેદનીને અનામતના પ્રશ્ને સંબોધન કરી રહેલા અમૂલ ડેરીના પૂર્વ વાઈસ ચેરમેન ગોરધનભાઈ આશાભાઈ પટેલની તબિયત એકદમ જ લથડી હતી અને તેઓ સ્ટેજ પર જ પડી જવા પામ્યા હતા. જેને લઈને તુરંત જ તેમને એમ્બ્યુલન્સ વાનમાં નજીકની એક ખાનગી હોસ્પિટલમાં લઈ જવામાં આવ્યા હતા. જ્યાં તેમને તબીબે મૃત જાહેર કર્યા હતા. આ સમાચાર વાયુવેગે રેલીમાં ફેલાઈ જતાં ઘેરા શોકની લાગણી પ્રસરી જવા પામી હતી.